CELEX: 32019R2234
Language: lt
Date: 2019-12-19 00:00:00
Title: Tarybos Reglamentas (ES, Euratomas) 2019/2234 2019 m. gruodžio 19 d. dėl Sąjungos 2020 m. bendrojo biudžeto vykdymo ir finansavimo priemonių, susijusių su Jungtinės Karalystės išstojimu iš Sąjungos

30.12.2019   
               
               
                  LT
               
               
                  Europos Sąjungos oficialusis leidinys
               
               
                  L 336/1
               
            
         TARYBOS REGLAMENTAS (ES, Euratomas) 2019/2234
         2019 m. gruodžio 19 d.
         dėl Sąjungos 2020 m. bendrojo biudžeto vykdymo ir finansavimo priemonių, susijusių su Jungtinės Karalystės išstojimu iš Sąjungos
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 352 straipsnį,
         atsižvelgdama į Europos atominės energijos bendrijos steigimo sutartį, ypač į jos 203 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento pritarimą (1),
         laikydamasi specialios teisėkūros procedūros,
         kadangi:
         
                     (1)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. Sutartys Jungtinei Karalystei nebebus taikomos nuo susitarimo dėl išstojimo įsigaliojimo dienos arba, jei tokio susitarimo nebus, praėjus dvejiems metams nuo to pranešimo gavimo, t. y. nuo 2019 m. kovo 30 d., nebent Europos Vadovų Taryba, susitarusi su Jungtine Karalyste, vieningai nuspręstų tą terminą pratęsti. Terminą Europos Vadovų Taryba pratęsė du kartus, paskutinį kartą savo Sprendimu (ES) 2019/584 (2), kuriuo terminas pratęstas iki 2019 m. spalio 31 d. Jei nebus sudarytas susitarimas su Jungtine Karalyste dėl išstojimo ir nebus vėl pratęstas ES sutarties 50 straipsnio 3 dalyje nurodytas terminas, būsimame Sąjungos ir Jungtinės Karalystės tarptautiniame susitarime turi būti suderintas finansinis susitarimas, susijęs su Jungtinės Karalystės narystės Sąjungoje finansiniais įsipareigojimais;
                  
               
                     (2)
                  
                  
                     šiuo reglamentu nedaromas poveikis atitinkamiems Sąjungos ir Jungtinės Karalystės įsipareigojimams, susijusiems su visu Jungtinės Karalystės narystės Sąjungoje laikotarpiu;
                  
               
                     (3)
                  
                  
                     Tarybos reglamente (ES, Euratomas) 2019/1197 (3) nustatytos Sąjungos ir Jungtinės Karalystės bei jos naudos gavėjų santykių taisyklės, susijusios su Sąjungos bendrojo biudžeto (toliau – biudžetas) finansavimu ir vykdymu 2019 m. Taip pat būtina nustatyti Sąjungos ir Jungtinės Karalystės bei jos naudos gavėjų santykių taisykles, susijusias su biudžeto finansavimu ir vykdymu 2020 m.;
                  
               
                     (4)
                  
                  
                     išskyrus Sutarties dėl Europos Sąjungos veikimo (SESV) 352 straipsnyje ir Europos atominės energijos bendrijos steigimo sutarties 203 straipsnyje numatytus įgaliojimus, šiomis Sutartimis nenumatyti įgaliojimai dėl 2020 m. biudžeto vykdymo ir finansavimo priemonių, susijusių su Jungtinės Karalystės išstojimu iš Sąjungos be susitarimo dėl išstojimo, priėmimo;
                  
               
                     (5)
                  
                  
                     Jungtinė Karalystė ir joje įsisteigę asmenys bei subjektai dalyvauja tam tikrose Sąjungos programose arba veiksmuose Jungtinės Karalystės narystės Sąjungoje pagrindu. Dalyvaujama remiantis susitarimais su Jungtine Karalyste arba joje įsisteigusiais asmenimis ar subjektais arba sprendimais, naudingais Jungtinei Karalystei arba joje įsisteigusiems asmenims ar subjektams, o tai sudaro teisinius įsipareigojimus;
                  
               
                     (6)
                  
                  
                     daugelio tų susitarimų ir sprendimų atitikties reikalavimams taisyklėse reikalaujama, kad naudos gavėjas būtų valstybė narė arba valstybėje narėje įsisteigęs asmuo ar subjektas. Tokiais atvejais Jungtinės Karalystės ar joje įsisteigusių asmenų ar subjektų atitiktis reikalavimams yra siejama su tuo, kad Jungtinė Karalystė yra valstybė narė. Todėl, Jungtinei Karalystei išstojus iš Sąjungos be susitarimo dėl išstojimo, tokie Sąjungos finansavimo gavėjai pagal tokius susitarimus ir sprendimus nebeatitiktų reikalavimų. Tačiau tai nebūtų taikoma, jei Jungtinėje Karalystėje įsisteigę asmenys ar subjektai veiksme dalyvautų kaip trečiojoje šalyje įsisteigę asmenys ir subjektai pagal atitinkamose Sąjungos taisyklėse, taikomose tokiems asmenims ir subjektams, nustatytas sąlygas ir jų laikantis;
                  
               
                     (7)
                  
                  
                     išstojimo be susitarimo dėl išstojimo atveju būtų naudinga tiek Sąjungai ir jos valstybėms narėms, tiek Jungtinei Karalystei ir Jungtinėje Karalystėje įsteigtiems asmenims ir subjektams užtikrinti, kad 2020 m. Jungtinė Karalystė ir Jungtinėje Karalystėje įsisteigę naudos gavėjai atitiktų reikalavimus gauti Sąjungos lėšų ir kad Jungtinė Karalystė dalyvautų finansuojant 2020 m. biudžetą. Taip pat būtų naudinga, jei iki išstojimo dienos arba 2019 m. taikant Reglamento (ES, Euratomas) 2019/1197 4 straipsnį pasirašyti ir priimti teisiniai įsipareigojimai galėtų būti toliau vykdomi visus 2020 metus;
                  
               
                     (8)
                  
                  
                     todėl tikslinga nustatyti sąlygas, kuriomis Jungtinė Karalystė ir joje įsisteigę asmenys bei subjektai 2020 m. toliau galėtų būti laikomi atitinkančiais reikalavimus, kiek tai susiję su susitarimais, kurie su jais pasirašyti, ir sprendimais, kurie dėl jų priimti iki dienos, kurią Jungtinei Karalystei ir jos teritorijoje nustoja būti taikomos Sutartys (toliau – išstojimo diena), arba, kai taikytina, 2019 m. pagal Reglamento (ES, Euratomas) 2019/1197 4 straipsnį. Tam, kad būtų taikomas šis reglamentas, turi būti patenkintos šios sąlygos: i) Jungtinė Karalystė turi būti raštu patvirtinusi įsipareigojimą Komisijai toliau mokėti įnašą į biudžetą, apskaičiuotą remiantis iš Jungtinės Karalystės surenkamų nuosavų išteklių įverčiu, pateiktu 2020 m. biudžeto projekte, pasiūlytame 2019 m. liepos 5 d., ir patikslintą atsižvelgiant į bendrą mokėjimų asignavimų sumą, nustatytą patvirtintame 2020 m. biudžete; ii) Jungtinė Karalystė turi būti sumokėjusi pirmąją įnašo dalį; iii) Jungtinė Karalystė turi būti raštu patvirtinusi įsipareigojimą Komisijai leisti Sąjungai, laikantis taikytinų taisyklių, atlikti visapusišką auditą ir vykdyti kontrolę ir iv) Komisija turi būti priėmusi sprendimą pagal Reglamento (ES, Euratomas) 2019/1197 2 straipsnio 2 dalį ir nepriėmusi sprendimo pagal to reglamento 3 straipsnio 2 dalį. Paskutinė sąlyga taikoma tik jei Reglamentas (ES, Euratomas) 2019/1197 pradedamas taikyti dar nepasibaigus 2019 finansiniams metams. Atsižvelgiant į poreikį užtikrinti tikrumą, tikslinga nustatyti ribotos trukmės sąlygų įvykdymo laikotarpį. Komisija turėtų priimti sprendimą dėl sąlygų įvykdymo;
                  
               
                     (9)
                  
                  
                     su Jungtinės Karalystės įnašu susijusi sąlyga turėtų būti pagrįsta 2020 m. biudžeto projektu, pasiūlytu 28 valstybėms narėms, ir ji turėtų būti patikslinta atsižvelgiant į bendrą mokėjimų asignavimų pagal patvirtintą biudžetą sumą. Pagrįsta numatyti, kad jokia valstybė narė neturėtų būti mažiau palankioje padėtyje, kiek tai susiję su jų atitinkamu įnašu, nei nustatyta siūlomame 2020 m. biudžete, po to, kai šis reglamentas bus priimtas. Todėl, siekiant užtikrinti naudingą šio reglamento poveikį visoms valstybėms narėms, iš Jungtinės Karalystės įnašo tikslinga išskaičiuoti konkrečią sumą, kuri turi būti įtraukta į biudžetą. Tokia konkreti suma turėtų būti naudinga valstybėms narėms, kurios kitu atveju priėmus šį reglamentą atsidurtų mažiau palankioje padėtyje, kaip toliau nurodyta pagal praktinę tvarką, kuria nustatomas mokėtinų mokesčių paskirstymas ir Komisijai pavedama išmokėti konkrečią sumą;
                  
               
                     (10)
                  
                  
                     tol, kol tenkinamos pagal šį reglamentą nustatytos Jungtinės Karalystės ir joje įsisteigusių asmenų bei subjektų atitikties reikalavimams sąlygos, taip pat tikslinga numatyti, kad jie 2020 m. atitinka reikalavimus pagal kvietimų teikti paraiškas, viešųjų pirkimų, konkursų ar kitų procedūrų, kurias užbaigus gali būti teikiamas finansavimas iš Sąjungos biudžeto, sąlygas, išskyrus konkrečius atvejus, susijusius su saugumu ir Jungtinės Karalystės narystės Europos investicijų banke netekimu, ir jiems teikti Sąjungos finansavimą. Toks finansavimas Sąjungos lėšomis turėtų apimti tik 2020 m. patirtas ir tinkamas finansuoti išlaidas, šios nuostatos netaikant viešųjų pirkimų sutartims, pasirašytoms iki 2020 m. pabaigos taikant Europos Parlamento ir Tarybos reglamento (ES, Euratomas) 2018/1046 (4) (toliau – Finansinis reglamentas) VII antraštinę dalį, kurios toliau vykdomos laikantis jose nustatytų sąlygų, ir Jungtinės Karalystės žemės ūkio tiesioginių išmokų sistemai 2020 paraiškų pateikimo metais, kurios išmokos nebeturėtų būti laikomos atitinkančiomis reikalavimus. Taip pat tikslinga laikyti, kad Jungtinė Karalystė arba Jungtinėje Karalystėje įsisteigę asmenys ar subjektai neatitinka reikalavimų pagal Europos Parlamento ir Tarybos reglamentą (ES) Nr. 1309/2013 (5) su pakeitimais, padarytais Europos Parlamento ir Tarybos reglamentu (ES) 2019/1796 (6), taikyti veiksmus, susijusius su atleistais darbuotojais ir savarankiškai dirbančiais asmenimis, kurių veikla nutrūko dėl išstojimo be susitarimo, ir pagal Tarybos reglamentą (EB) Nr. 2012/2002 (7) su pakeitimais, taikyti veiksmus, kuriais siekiama palengvinti valstybėms narėms tenkančią didelę finansinę naštą, tiesiogiai susijusią su išstojimu be susitarimo dėl išstojimo. Laikantis Finansinio reglamento, kvietimų teikti paraiškas, viešųjų pirkimų, konkursų ar kitų procedūrų sąlygose, taip pat bet kokiuose iš jų išplaukiančiuose susitarimuose su Jungtine Karalyste arba joje įsisteigusiais asmenimis ar subjektais arba Jungtinės Karalystės arba joje įsisteigusių asmenų ar subjektų naudai priimamuose sprendimuose turi būti nustatytos atitikties reikalavimams ir tolesnės atitikties remiantis šiuo reglamentu sąlygos;
                  
               
                     (11)
                  
                  
                     taip pat tikslinga nustatyti, kad Jungtinė Karalystė ir joje įsisteigę asmenys bei subjektai toliau atitiks reikalavimus su sąlyga, kad Jungtinė Karalystė toliau mokės 2020 m. ir, kai taikytina, 2019 m. įnašą pagal Reglamentą (ES, Euratomas) 2019/1197 ir kad bus galima veiksmingai vykdyti kontrolę ir atlikti auditą. Tais atvejais, kai šios sąlygos nebebus tenkinamos, Komisija turėtų priimti sprendimą, kuriuo konstatuojamas toks sąlygų nevykdymas. Tokiu atveju turėtų būti laikoma, kad Jungtinė Karalystė ir joje įsisteigę asmenys bei subjektai nebeatitinka reikalavimų gauti Sąjungos finansavimą;
                  
               
                     (12)
                  
                  
                     taip pat tikslinga numatyti, kad veiksmai, kuriuos vykdant valstybėms narėms arba jose įsisteigusiems asmenims ar subjektams teikiamos Sąjungos lėšos ir kurie yra susiję su Jungtine Karalyste, 2020 metais tebeatitinka reikalavimus. Tačiau galimas Jungtinės Karalystės atsisakymas leisti vykdyti kontrolę ir atlikti auditą turėtų būti vienas iš elementų, į kuriuos patikimo finansų valdymo tikslais reikėtų atsižvelgti vertinant, kaip įgyvendinami tokie veiksmai;
                  
               
                     (13)
                  
                  
                     tie veiksmai turėtų būti toliau įgyvendinami laikantis atitinkamų tokius veiksmus reglamentuojančių taisyklių, įskaitant Finansinį reglamentą. Todėl būtina tokių taisyklių taikymo tikslais Jungtinę Karalystę traktuoti kaip valstybę narę;
                  
               
                     (14)
                  
                  
                     kadangi šio reglamento tikslų valstybės narės negali deramai pasiekti, o jų būtų geriau siekti Sąjungos lygmeniu, nes jie yra susiję su Sąjungos biudžetu ir Sąjungos įgyvendinamomis programomis bei veiksmais, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama tai, kas būtina nurodytiems tikslams pasiekti;
                  
               
                     (15)
                  
                  
                     siekiant leisti ribotą lankstumą, pagal SESV 290 straipsnį Komisijai turėtų būti deleguoti įgaliojimai priimti aktus dėl galimo 2 straipsnio 1 dalies pirmos pastraipos a, b, ir c punktuose nustatytų terminų pratęsimo ir mokėjimo grafiko pakeitimų. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (8) nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose. Jeigu esant rizikai, kad kils didelių Sąjungos biudžeto vykdymo ir finansavimo 2020 m. sutrikimų, yra priežasčių, dėl kurių privaloma skubėti, deleguotasis aktas turėtų įsigalioti nedelsiant ir turėtų būti taikomas, jei Europos Parlamentas arba Taryba nepareikš prieštaravimų;
                  
               
                     (16)
                  
                  
                     siekiant išvengti Sąjungos išlaidų programų ir kitų veiksmų naudos gavėjų didžiausių veiklos sutrikimų Jungtinės Karalystės išstojimo iš Sąjungos metu, šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo dienos, einančios po dienos, kurią Jungtinei Karalystei ir jos teritorijoje nebebus taikomos Sutartys, nebent iki tos datos įsigaliotų su Jungtine Karalyste sudarytas susitarimas dėl išstojimo. Atsižvelgiant į tai, kad šiuo reglamentu nustatomos priemonės, susijusios su Sąjungos 2020 m. biudžeto vykdymu ir finansavimu, jis turėtų būti taikomas tik atitikčiai reikalavimams 2020 metais,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiuo reglamentu nustatomos Sąjungos bendrojo biudžeto (toliau – biudžetas) vykdymo ir finansavimo 2020 metais taisyklės, susijusios su Jungtinės Karalystės išstojimu iš Sąjungos be susitarimo dėl išstojimo, taip pat taisyklės dėl veiksmų, kuriems taikomas tiesioginis, netiesioginis ir pasidalijamasis valdymas ir kurių atveju atitikties reikalavimams sąlygos tą dieną, kurią Jungtinei Karalystei ir jos teritorijoje nustoja būti taikomos Sutartys (toliau – išstojimo diena), tenkinamos dėl Jungtinės Karalystės narystės Sąjungoje.
            Šis reglamentas taikomas nedarant poveikio teritorinio bendradarbiavimo programoms, kurioms taikomas Europos Parlamento ir Tarybos reglamentas (ES) 2019/491 (9), ir judumo mokymosi tikslais veiklai pagal programą „Erasmus+“, kuriai taikomas Europos Parlamento ir Tarybos reglamentas (ES) 2019/499 (10).
         
         
            2 straipsnis
            Atitikties reikalavimams sąlygos
            
               1.   Tais atvejais, kai Jungtinei Karalystei arba joje įsisteigusiam asmeniui ar subjektui Sąjungos finansavimas teikiamas pagal veiksmą, kuriam taikomas tiesioginis, netiesioginis arba pasidalijamasis valdymas, laikantis teisinių įsipareigojimų, pasirašytų arba priimtų iki išstojimo dienos arba, kai taikytina, 2019 m. taikant Reglamento (ES, Euratomas) 2019/1197 4 straipsnį, ir atitiktis reikalavimams pagal tą veiksmą priklauso nuo Jungtinės Karalystės narystės Sąjungoje, jie po išstojimo dienos toliau atitinka reikalavimus gauti Sąjungos finansavimą 2020 m. patirtoms ir tinkamoms finansuoti išlaidoms, jei tenkinamos šios sąlygos ir jei neįsigaliojo 3 straipsnio 2 dalyje nurodytas sprendimas:
               
                           a)
                        
                        
                           2020 m. sausio 1 d. arba per 7 kalendorines dienas po šio reglamento įsigaliojimo ar po jo taikymo pradžios dienos, priklausomai nuo to, kuri data yra vėlesnė, Jungtinė Karalystė bus raštu patvirtinusi Komisijai, kad pagal šiame reglamente nustatytą mokėjimo grafiką ji sumokės sumą eurais, apskaičiuotą pagal šią formulę: JK NI BP2020 + JK BNP suma DB2020 x (MA B2020 – MA BP2020);
                        
                     
                           b)
                        
                        
                           2020 m. sausio 20 d. arba per 20 kalendorinių dienų po šio reglamento įsigaliojimo dienos ar po jo taikymo pradžios dienos, priklausomai nuo to, kuri data yra vėlesnė, Jungtinė Karalystė bus sumokėjusi į Komisijos nustatytą sąskaitą pirmąjį mokėjimą, kuris atitinka šios pastraipos a punkte nurodytos sumos [3,5] dvyliktųjų dalių;
                        
                     
                           c)
                        
                        
                           2020 m. sausio 1 d. arba per 7 kalendorines dienas po šio reglamento įsigaliojimo dienos ar po jo taikymo pradžios dienos, priklausomai nuo to, kuri data yra vėlesnė, Jungtinė Karalystė bus raštu patvirtinusi Komisijai įsipareigojimą, kad ji toliau leis pagal taikytinas taisykles vykdyti viso programų ir veiksmų laikotarpio kontrolę ir atlikti auditą;
                        
                     
                           d)
                        
                        
                           Komisija bus priėmusi sprendimą pagal Reglamento (ES, Euratomas) 2019/1197 2 straipsnio 2 dalį ir nebus priėmusi sprendimo pagal Reglamento (ES, Euratomas) 2019/1197 3 straipsnio 2 dalį ir
                        
                     
                           e)
                        
                        
                           Komisija bus priėmusi šio straipsnio 4 dalyje nurodytą sprendimą, kuriuo patvirtinama, kad šios pastraipos a, b ir c punktuose nustatytos sąlygos įvykdytos.
                        
                     Pirmos pastraipos d punkte nustatyta sąlyga taikoma tik jei Reglamentas (ES, Euratomas) 2019/1197 bus pradėtas taikyti dar nepasibaigus 2019 finansiniams metams.
            
            
               2.   Taikant 1 dalies pirmos pastraipos a punkte išdėstytą formulę, taikomos šios nuostatos:
               
                           a)
                        
                        
                           „JK NI BP2020“ – suma, nurodyta 2020 m. biudžeto, išdėstyto Europos Sąjungos 2020 finansinių metų biudžeto projekte, pasiūlytame 2019 m. liepos 5 d., pajamų dalyje išdėstytos dalies „A. Įvadas ir bendrojo biudžeto finansavimas“ 7 lentelės eilutėje „Jungtinė Karalystė“ ir stulpelyje „Iš viso nuosavų išteklių“;
                        
                     
                           b)
                        
                        
                           „JK BNP suma BP2020“ – suma, nurodyta 2020 m. biudžeto, išdėstyto Europos Sąjungos 2020 finansinių metų biudžeto projekte, pasiūlytame 2019 m. liepos 5 d., pajamų dalyje išdėstytos dalies „A. Įvadas ir bendrojo biudžeto finansavimas“ 7 lentelės eilutėje „Jungtinė Karalystė“ ir stulpelyje „BNP pagrįsti nuosavi ištekliai“; padalinta iš to paties stulpelio eilutėje „Iš viso“ nurodytos sumos;
                        
                     
                           c)
                        
                        
                           „MA B2020 – MA BP2020“ – sumos, nurodytos patvirtinto Europos Sąjungos 2020 finansinių metų biudžeto pajamų dalyje išdėstytos dalies „A. Įvadas ir bendrojo biudžeto finansavimas“ lentelės „Išlaidos“ eilutėje „Visos išlaidos“ ir stulpelyje „2020 m. biudžetas“, ir sumos, nurodytos Europos Sąjungos 2020 finansinių metų biudžeto projekto, pasiūlyto 2019 m. liepos 5 d., tos pačios dalies tos pačios lentelės toje pačioje eilutėje ir tame pačiame stulpelyje, skirtumas.
                        
                     Nepaisant pirmos pastraipos, jei 2020 m. biudžetas nebus galutinai priimtas iki šio reglamento įsigaliojimo dienos arba iki jo taikymo pradžios dienos, priklausomai nuo to, kuri data yra vėlesnė, „MA B2020 – MA BP2020“ bus lygu nuliui.
            
            
               3.   1 dalies pirmos pastraipos a punkte nurodyta suma, atėmus 1 dalies pirmos pastraipos b punkte nurodytą pirmojo mokėjimo sumą, padalijama į lygias dalis. Įnašo dalių skaičius turi atitikti sveikų mėnesių nuo 1 dalies pirmos pastraipos b punkte nurodytos pirmojo mokėjimo dienos iki 2020 m. pabaigos skaičių.
               1 dalies pirmos pastraipos a punkte nurodyta suma įtraukiama į Sąjungos bendrąjį biudžetą kaip kitos pajamos, atėmus konkrečią sumą, kuria siekiama užtikrinti biudžeto paskirstymą, kaip nustatyta 2 dalies a punkte nurodytos lentelės stulpelyje „Iš viso nuosavų išteklių“ ir atsižvelgiant į tam skirtą praktinę tvarką.
               1 dalies pirmos pastraipos c punkte nurodytas įsipareigojimas apima, visų pirma, bendradarbiavimą užtikrinant Sąjungos finansinių interesų apsaugą ir Komisijos, Audito Rūmų ir Europos kovos su sukčiavimu tarnybos teisių susipažinti su duomenimis ir dokumentais, susijusiais su Sąjungos įnašais, pripažinimą, taip pat leidimą vykdyti kontrolę ir atlikti auditą.
            
            
               4.   Komisija priima sprendimą dėl to, ar įvykdytos 1 dalies pirmos pastraipos a, b ir c punktuose nustatytos sąlygos.
            
            
               5.   Komisijai pagal 7 straipsnį suteikiami įgaliojimai priimti deleguotuosius aktus dėl šio straipsnio 1 dalies pirmos pastraipos a, b ir c punktuose nustatytų terminų pratęsimo.
               Jei, esant rizikai, kad kils didelių Sąjungos biudžeto vykdymo ir finansavimo 2020 m. sutrikimų, yra priežasčių, dėl kurių privaloma skubėti, pagal šią dalį priimtiems deleguotiesiems aktams taikoma 8 straipsnyje numatyta procedūra.
            
         
         
            3 straipsnis
            Jungtinės Karalystės ir joje įsisteigusių asmenų bei subjektų tolesnė atitiktis reikalavimams
            
               1.   Jungtinė Karalystė ir joje įsisteigę asmenys bei subjektai, kurių atitiktis reikalavimams nustatyta pagal 2 straipsnį, 2020 m. toliau atitiks reikalavimus, jei tenkinamos šios sąlygos:
               
                           a)
                        
                        
                           po pirmojo mokėjimo, atlikto pagal 2 straipsnio 1 dalies pirmos pastraipos b punktą, Jungtinė Karalystė pirmą kiekvieno mėnesio darbo dieną iki 2020 m. rugpjūčio mėn. į Komisijos nurodytą sąskaitą bus sumokėjusi mėnesinį įnašą, nurodytą 2 straipsnio 3 dalyje;
                        
                     
                           b)
                        
                        
                           Jungtinė Karalystė pirmą 2020 m. rugsėjo mėn. darbo dieną į Komisijos nurodytą sąskaitą bus sumokėjusi likusius mėnesinius įnašus, nurodytus 2 straipsnio 3 dalyje, nebent Komisija iki 2020 m. rugpjūčio 31 d. praneš Jungtinei Karalystei apie kitokį šio mokėjimo grafiką, ir
                        
                     
                           c)
                        
                        
                           vykdant 2 straipsnio 1 dalies pirmos pastraipos c punkte nurodytą kontrolę ir atliekant auditą nebuvo nustatyta jokių reikšmingų trūkumų.
                        
                     
            
               2.   Jei viena ar daugiau 1 dalyje nurodytų sąlygų neįvykdomos, Komisija priima atitinkamą sprendimą. Tas sprendimas skelbiamas Europos Sąjungos oficialiajame leidinyje.
               Nuo šios dalies pirmoje pastraipoje nurodyto sprendimo įsigaliojimo dienos Jungtinė Karalystė ir joje įsisteigę asmenys bei subjektai nebelaikomi atitinkančiais reikalavimus pagal šio straipsnio 1 dalį ir pagal 2 bei 4 straipsnius, veiksmai nebelaikomi atitinkančiais reikalavimus pagal 6 straipsnio 2 dalį, o 5 straipsnis nustoja būti taikomas.
            
            
               3.   Komisijai pagal 7 straipsnį suteikiami įgaliojimai priimti deleguotuosius aktus dėl kitokio šio straipsnio 1 dalies a ir b punktuose nurodytų sumų mokėjimo grafiko.
               Jei, esant rizikai, kad kils didelių Sąjungos biudžeto vykdymo ir finansavimo 2020 m. sutrikimų, yra priežasčių, dėl kurių privaloma skubėti, pagal šią dalį priimtiems deleguotiesiems aktams taikoma 8 straipsnyje numatyta procedūra.
            
         
         
            4 straipsnis
            Dalyvavimas kvietimuose teikti paraiškas ir susijusių išlaidų atitiktis reikalavimams
            
               1.   Nuo 2 straipsnio 1 dalies pirmos pastraipos e punkte nurodyto sprendimo įsigaliojimo dienos, jei neįsigaliojo 3 straipsnio 2 dalyje nurodytas sprendimas, Jungtinė Karalystė ar joje įsisteigę asmenys bei subjektai 2020 m. atitinka reikalavimus pagal kvietimų teikti paraiškas, viešųjų pirkimų, konkursų ar kitų procedūrų, kurias užbaigus gali būti teikiamas finansavimas iš Sąjungos biudžeto, sąlygas tokiu pačiu mastu kaip ir valstybės narės ir valstybėse narėse įsisteigę asmenys ar subjektai, ir atitinka reikalavimus gauti Sąjungos finansavimą 2020 m. patirtoms ir tinkamoms finansuoti išlaidoms.
               Nepaisant pirmos pastraipos:
               
                           a)
                        
                        
                           sutartys, taikant Reglamento (ES, Euratomas) 2018/1046 (Finansinio reglamento) VII antraštinę dalį pasirašytos iki 2020 m. pabaigos, vykdomos laikantis jose nustatytų sąlygų ir iki jų galiojimo pabaigos dienos;
                        
                     
                           b)
                        
                        
                           su Jungtinės Karalystės tiesioginių išmokų sistema susijusios išlaidos už 2020 paraiškų teikimo metus pagal Europos Parlamento ir Tarybos reglamentą (ES) Nr. 1307/2013 (11) neatitinka reikalavimų gauti Sąjungos finansavimą.
                        
                     
            
               2.   Nepaisant 1 dalies, Jungtinė Karalystė arba Jungtinėje Karalystėje įsisteigę asmenys ar subjektai neatitinka reikalavimų pagal Reglamentą (ES) Nr. 1309/2013 su pakeitimais, padarytais Reglamentu (ES) 2019/1796, taikyti veiksmus, susijusius su atleistais darbuotojais ir savarankiškai dirbančiais asmenimis, kurių veikla nutrūko dėl išstojimo be susitarimo, ir pagal Reglamentą (EB) Nr. 2012/2002 su pakeitimais, taikyti veiksmus, kuriais siekiama palengvinti valstybėms narėms tenkančią didelę finansinę naštą, tiesiogiai susijusią su išstojimu be susitarimo dėl išstojimo.
            
            
               3.   1 dalies pirma pastraipa netaikoma:
               
                           a)
                        
                        
                           jei dalyvauti dėl saugumo priežasčių gali tik valstybės narės ir valstybėse narėse įsisteigę asmenys ar subjektai;
                        
                     
                           b)
                        
                        
                           finansinėms operacijoms, atliekamoms naudojant finansines priemones, tiesiogiai arba netiesiogiai valdomas pagal Finansinio reglamento X antraštinę dalį, arba finansinėms operacijoms, kurioms suteikiama Sąjungos biudžeto garantija iš Europos strateginių investicijų fondo (ESIF), įsteigto Europos Parlamento ir Tarybos reglamentu (ES) 2015/1017 (12), arba iš Europos darnaus vystymosi fondo (EDVF), įsteigto Europos Parlamento ir Tarybos reglamentu (ES) 2017/1601 (13).
                        
                     
         
         
            5 straipsnis
            Kiti būtini pakeitimai
            Jei įvykdomos 2 straipsnio 1 dalyje nustatytos sąlygos ir jei neįsigaliojo 3 straipsnio 2 dalyje nurodytas sprendimas, siekiant taikyti bet kokias taisykles, reglamentuojančias veiksmus, vykdytus pagal 2 straipsnio 1 dalies pirmoje pastraipoje nurodytus teisinius įsipareigojimus, 4 straipsnyje nurodytus kvietimus teikti paraiškas ir veiksmus, vykdytus pagal teisinius įsipareigojimus, pasirašytus arba priimtus pagal 4 straipsnyje nurodytus kvietimus teikti paraiškas, kurie yra būtini, kad būtų taikomos 2 straipsnio 1 dalis ir 4 straipsnio 1 dalis, Jungtinė Karalystė, atsižvelgiant į šį reglamentą, laikoma valstybe nare.
            Tačiau Jungtinei Karalystei ar Jungtinės Karalystės atstovams neleidžiama dalyvauti jokiame pagal atitinkamo pagrindinio teisės akto taisykles valdyti padedančiame komitete arba ekspertų grupėse ar kituose organuose, patariančiuose programų arba veiksmų klausimais, išskyrus konkrečioms veiklos, nacionalinėms ar panašioms programoms skirtus pagal pasidalijamojo valdymo principą valdomus stebėsenos ar panašius komitetus.
         
         
            6 straipsnis
            Su Jungtine Karalyste susijusių veiksmų, kuriuos vykdydamos valstybės narės arba valstybėse narėse įsisteigę asmenys ar subjektai gauna Sąjungos lėšų, atitiktis reikalavimams
            
               1.   Veiksmai, kuriems taikomas tiesioginis, netiesioginis ir pasidalijamasis valdymas ir kuriuos vykdydamos valstybės narės arba valstybėse narėse įsisteigę asmenys ar subjektai pagal teisinius įsipareigojimus, pasirašytus arba priimtus iki išstojimo dienos arba, kai taikytina, 2019 m. taikant Reglamento (ES, Euratomas) 2019/1197 4 straipsnį, gauna Sąjungos lėšų, ir kurių atveju atitikties reikalavimams sąlygos tenkinamos dėl to, kad išstojimo dieną Jungtinė Karalystė yra Sąjungos valstybė narė, arba, kai taikytina, dėl to, kad Jungtinė Karalystė atitinka reikalavimus, kad būtų taikomas Reglamento (ES, Euratomas) 2019/1197 4 straipsnis, nuo išstojimo dienos toliau laikomi atitinkančiais reikalavimus gauti Sąjungos finansavimą 2020 m. patirtoms ir tinkamoms finansuoti išlaidoms.
            
            
               2.   Veiksmai, kurių atveju atitikties reikalavimams sąlyga, pagal kurią reikalaujama tam tikro minimalaus dalyvių iš skirtingų valstybių narių skaičiaus konsorciume, išstojimo dieną tenkinama todėl, kad konsorciumo narys yra Jungtinėje Karalystėje įsisteigęs asmuo arba subjektas, atitinka reikalavimus gauti Sąjungos finansavimą 2020 m. patirtoms ir tinkamoms finansuoti išlaidoms, jei tenkinamos 2 straipsnio 1 dalyje nustatytos sąlygos ir jei neįsigaliojo 3 straipsnio 2 dalyje nurodytas sprendimas.
            
            
               3.   Atsakingas leidimus suteikiantis pareigūnas, vertindamas, ar yra didelių pagrindinių prievolių įgyvendinant šio straipsnio 1 dalyje nurodytą teisinį įsipareigojimą vykdymo trūkumų, atsižvelgia į 2 straipsnio 1 dalies pirmos pastraipos c punkte nurodytos sąlygos neįvykdymą arba į 3 straipsnio 2 dalyje nurodytą Komisijos sprendimą dėl 3 straipsnio 1 dalies c punkte nurodytų sąlygų neįvykdymo.
            
         
         
            7 straipsnis
            Įgaliojimų delegavimas
            
               1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
            
            
               2.   2 ir 3 straipsniuose nurodyti įgaliojimai priimti deleguotuosius aktus Komisijai suteikiami neribotam laikotarpiui nuo šio reglamento įsigaliojimo datos.
            
            
               3.   Europos Parlamentas arba Taryba gali bet kada atšaukti 2 ir 3 straipsniuose nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
            
            
               4.   Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.
            
            
               5.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
            
            
               6.   Pagal 2 ir 3 straipsnius priimtas deleguotasis aktas įsigalioja tik tuo atveju, jeigu per vieną mėnesį nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas vienu mėnesiu.
            
         
         
            8 straipsnis
            Skubos procedūra
            
               1.   Pagal šį straipsnį priimti deleguotieji aktai įsigalioja nedelsiant ir taikomi, jei nepareiškiama prieštaravimų pagal 2 dalį. Pranešime Europos Parlamentui ir Tarybai apie deleguotąjį aktą nurodomos skubos procedūros taikymo priežastys.
            
            
               2.   Europos Parlamentas arba Taryba, laikydamiesi 7 straipsnio 6 dalyje nurodytos procedūros, gali pareikšti prieštaravimų dėl deleguotojo akto. Tokiu atveju Komisija, gavusi Europos Parlamento arba Tarybos pranešimą apie sprendimą pareikšti prieštaravimų, nedelsdama panaikina aktą.
            
         
         
            9 straipsnis
            Pereinamojo laikotarpio nuostata
            Nukrypstant nuo Reglamento (ES, Euratomas) 2019/1197 4 straipsnio 1 dalies antros pastraipos b punkto, išlaidos, susijusios su Jungtinės Karalystės tiesioginių išmokų schema 2019 paraiškų teikimo metais pagal Reglamentą (ES) Nr. 1307/2013, atitinka reikalavimus gauti Sąjungos finansavimą Komisijai priėmus šio reglamento 2 straipsnio 4 dalyje nurodytą sprendimą, nebent ji priimtų šio reglamento 3 straipsnio 2 dalyje nurodytą sprendimą.
         
         
            10 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas kitą dieną po to, kai pagal ES sutarties 50 straipsnio 3 dalį Jungtinei Karalystei ir jos teritorijoje nustoja būti taikomos Sutartys.
            Tačiau šis reglamentas netaikomas, jei iki šio straipsnio antroje pastraipoje nurodytos dienos bus įsigaliojęs su Jungtine Karalyste pagal ES sutarties 50 straipsnio 2 dalį sudarytas susitarimas dėl išstojimo.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gruodžio 19 d.
            
               
                  Tarybos vardu
               
               
                  Pirmininkė
               
               K. MIKKONEN
            
         
         
            (1)  2019 m. spalio 22 d. pritarimas (dar nepaskelbta Oficialiajame leidinyje).
         
            (2)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).
         
            (3)  2019 m. liepos 9 d. Tarybos reglamentas (ES, Euratomas) 2019/1197 dėl Sąjungos 2019 m. bendrojo biudžeto vykdymo ir finansavimo priemonių, susijusių su Jungtinės Karalystės išstojimu iš Sąjungos (OL L 189, 2019 7 15, p. 1).
         
            (4)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (5)  2013 m. gruodžio 17 d. Europos Parlamento ir Tarybos reglamentas (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (OL L 347, 2013 12 20, p. 855).
         
            (6)  2019 m. spalio 24 d. Europos Parlamento ir Tarybos reglamentas (ES) 2019/1796, kuriuo iš dalies keičiamas Reglamentas (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.) (OL L 279 I, 2019 10 31, p. 4).
         
            (7)  2002 m. lapkričio 11 d. Tarybos reglamentas (EB) Nr. 2012/2002, įsteigiantis Europos Sąjungos solidarumo fondą (OL L 311, 2002 11 14, p. 3).
         
            (8)  OL L 123, 2016 5 12, p. 1.
         
            (9)  2019 m. kovo 25 d. Europos Parlamento ir Tarybos reglamentas (ES) 2019/491, kuriuo sudaromos sąlygos toliau vykdyti teritorinio bendradarbiavimo PEACE IV (Airija ir Jungtinė Karalystė) bei Jungtinės Karalystės ir Airijos (Airija, Šiaurės Airija ir Škotija) programas Jungtinei Karalystei išstojus iš Sąjungos (OL L 85I, 2019 3 27, p. 1).
         
            (10)  2019 m. kovo 25 d. Europos Parlamento ir Tarybos reglamentas (ES) 2019/499, kuriuo nustatomos nuostatos dėl judumo mokymosi tikslais veiklos pagal Reglamentu (ES) Nr. 1288/2013 sukurtą programą „Erasmus+“ tolesnio vykdymo Jungtinei Karalystei išstojus iš Sąjungos (OL L 85I, 2019 3 27, p. 32).
         
            (11)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
         
            (12)  2015 m. birželio 25 d. Europos Parlamento ir Tarybos reglamentas (ES) 2015/1017 dėl Europos strateginių investicijų fondo, Europos investavimo konsultacijų centro ir Europos investicinių projektų portalo, kuriuo iš dalies keičiamos reglamentų (ES) Nr. 1291/2013 ir (ES) Nr. 1316/2013 nuostatos dėl Europos strateginių investicijų fondo (OL L 169, 2015 7 1, p. 1).
         
            (13)  2017 m. rugsėjo 26 d. Europos Parlamento ir Tarybos reglamentas (ES) 2017/1601, kuriuo sukuriamas Europos darnaus vystymosi fondas (EDVF), EDVF garantija ir EDVF garantijų fondas (OL L 249, 2017 9 27, p. 1).